Kunder præsenteres for fjernsyn, hvor dyr kalibrering allerede er lagt på regningen - nej, det er altid kundens eget valg at købe produkter med ekstra service, siger Elgiganten

TIP OS: Kender du mere til sagen eller lignende forhold? Send os en mail eller sms/mms til 1224 (alm. takst)

'Vi har desværre kun dit fjernsyn i en kalibreret model'.

Sådan kan adskillige af Ekstra Bladets læsere nu fortælle, at de har oplevet Elgigantens tilbud om kalibrering af fjernsyn.

Prisen er 999 kroner og et tilbud, som ifølge Forbrugerrådet Tænk slet ikke er pengene værd.

Kunde: Påstår service er nødvendig

Men flere kunder og medarbejdere i Elgiganten fortæller nu til Ekstra Bladet, at det tilsyneladende også er en indbygget del af salgsteknikken, at særligt kædens billige fjernsyn pr. automatik får kalibreringen lagt oven i regningen.

Og når man så beder om et fjernsyn uden kalibrering, har butikken pludselig ingen på lager:

'I søndags købte jeg et TV hos dem og gik efter et af deres tilbud i avisen. Et Sony Smart TV til 4.999 kroner.'

'Da jeg kom i butikken, påstod de, at de ikke havde flere UKLARGJORTE, og at dem, der var tilbage, kostede 999 kroner ekstra,' skriver Tina til Ekstra Bladet.,

'De ville godt sælge klargøringen til halv pris, men HÅRDT presset dukkede der pludselig et uklargjort TV op. Forklaringen lød, at en anden kunde først kom efter sit senere på ugen - og vupti så kunne jeg få et uklargjort.'

Se også: Dyr service: Elgiganten indstiller dit fjernsyn for 999 kroner

Læseren Jannie har været udsat for et tilsvarende noget alternativt salgtrick:

'Jeg købte her i sommers et 50 tommer Samsung Smart Tv til 4.999 kroner i Elgiganten.'

'Jeg fik at vide, at jeg skulle have det kalibreret til 1.000 kroner. Ellers bortfaldt garantien på skærmbilledet. Men hvis jeg valgte et TDC abonnement oveni med fjernsynet, så kunne jeg få kalibreringen til 500 kroner.'

'Øhm, jeg syntes det virkede underligt, men tænkte også at jeg gerne ville have garanti på mit skærmbillede, så jeg faldt med begge ben i for salgstricket.'

Det er ved en såkaldt KnowHow-disk som denne hos Elgiganten i Herlev, at de mange ekstra services sælges. Bemærk at ingen af de ansatte på dette billede har noget med den aktuelle sag om kalibrering at gøre. (Foto: Ekstra Bladet)

Måtte insistere for at slippe for service

Også Anja har haft en lignende oplevelse:

'Da jeg i foråret bestilte et nyt tv via Elgigantens website i deres butik, kommer jeg så derud og møder en 'smart' sælger i butikken. Jeg fortæller ham, at jeg har bestilt det her fjernsyn.'

'Han fortæller mig så, at de på forhånd allerede har installeret den her kalibrering på samtlige fjernsyn af det mærke, som jeg har reserveret på webben, og at det altså koster 999 kroner. Men han kunne godt sælge mig det til 500 kroner, da jeg jo ikke har bestilt det her.'

Se også: Fotofirma efter dansk kundestorm: Undskyld, undskyld, undskyld

'Det ender ud i, at sælgeren bliver ret irriteret og begynder at give en kollega skylden, for nu skal det afinstalleres igen, inden jeg får det ude på lageret, så det kunne altså godt tage lidt ventetid.'

Anja vil dog ikke finde sig i at betale for en service, hun ikke har brug for. Og det ender med, at fjernsynet - der altså skulle være kalibreret - bliver udleveret fra lageret:

'Jeg spørger så, om de allerede har afinstalleret det her halløj. Han siger så, at det gad han ikke, og jeg fik det bare. Umiddelbart kunne jeg ikke se, at den kasse havde været åben før.'

Se også: Bestilte fotojulegaver hos webfirma - fik dem uden billeder på

Ansatte: Sådan lokker vi kunderne

Eksemplerne er blot en håndfuld af dem, som Ekstra Bladet har modtaget det seneste døgn. Og det er ikke kun kunderne, der har reageret på den oprindelige artikel om kalibreringen af fjernsyn hos Elgiganten:

'Som sælger bliver man presset til at sælge services og at gemme ikke klargjorte varer. Så man tvinger, manipulere kunden til at tage en klargjort (vare, red.).'

'Det sker med Pc, tablet, og tv,' skriver en ansat i en mail til Ekstra Bladet. Vedkommende ønsker af frygt for sit job ikke at stå frem, men Ekstra Bladet kender den ansattes identitet.

Så meget tjener de Der er en kontant bonus på 50 kroner eller mere, hver gang en ansat i Elgiganten sælger kunderne en kalibrering af deres nye fjernsyn. Det fortæller flere af de medarbejdere, der onsdag har kontaktet Ekstra Bladet. I nogle tilfælde er det en procentdel af hele salget, som den ansatte får udbetalt. Fx er der lige nu otte procent i bonus til sælgeren af den pris, som en solgt forsikring koster.

Ikke styret fra hovedkontoret

En anden ansat, som Ekstra Bladet onsdag telefonisk har interviewet, forklarer, at der ikke ligger en fælles 'manual fra hovedkontoret' på, hvilke salgstricks der skal bruges:

- Men salgslederne ude i de enkelte butikker kan en dag godt beslutte, at nu skal alle fjernsyn på lageret være kalibrerede.

- Og så får vi besked om, at fjernsyn i dag skal sælges med kalibrering, forklarer sælgeren til Ekstra Bladet, der samtidig understreger, at der kan være stor forskel på måden, at der sælges på i den samme butik:

- Det afhænger helt af, hvem du som kunde taler med.

- Der er nogen, som er meget aggressive og vil gøre alt for at sælge ekstra produkter.

Se også: Kunder raser: Hvor er vores julegaver?

Tjener penge på at sælge

En ansat fra en anden butik forklarer, at der er 'fede provisioner' til de ansatte, når det lykkes dem at sælge udvalgte fjernsyn eller services til kunderne:

'Derfor er der enkelte sælgere, som formår at gøre produkter 'uundværlige' for kunderne.'

'Nogle produkter er af dårligere kvalitet, men med større avance. Dem taler de så op og gør bedre, end de i virkeligheden er,' forklarer den ansatte i en sms til Ekstra Bladet.

Ansat: Lyver om udstyret

Et helt tredje salgstrick er, at den særlige kalibrering af fjernsynet sælges med argumentet om, at det er meget dyrt udstyr, der bruges, har flere kunder fortalt til Ekstra Bladet:

'Men deres udstyr koster 1.899 kroner i software + en bærbar til 3.000 kroner.'

'Jeg har arbejdet der i to år, så jeg ved, at de tager røven på folk. Man skal ikke sige, at det bliver kalibreret med så dyrt udstyr, når det er noget så billigt,' skriver en medarbejder til Ekstra Bladet.

Elgiganten: Det er altid kundens valg Ekstra Bladet har præsenteret Elgigantens salgschef Glenn Manson for den række af henvendelser, der er kommet fra både kunder og hans egne medarbejdere. Og han fastholder i et længere skriftligt svar om sagen, at Elgiganten aldrig presser eller snyder kunderne til at købe kalibrerede fjernsyn: 'Vi har ganske vist engagerede sælgere, der brænder for at give kunderne den bedste TV-oplevelse alt efter behov.' 'Men det vil altid være op til kunden selv, om han/hun ønsker at tilkøbe et produkt eller service hos os.' Altid valgfrit

Salgschefen understreger flere gange, at der altid er tale om et valgfrit tilbud: 'Vi ønsker at vejlede vores kunder bedst muligt og sikre os, at de kommer hjem med et produkt, som de er glade for.' 'Vi lever af vores mange tilfredse kunder. Derfor tilbyder vi denne tjeneste, som er et valgfrit tilbud, og som vi ved, at rigtig mange kunder er glade for.' Vi bruger dyrt udstyr

Han afviser samtidig informationerne fra ansatte i kæden om, at der slet ikke bruges særligt dyrt udstyr til at kalibrere fjernsynene: 'Vi har specialuddannet personale som bruger dyrt måle-udstyr i et specialbygget lokale, hvor lysforholdene for en gennemsnitsstue simuleres. Og opskriften for hver model lægges ud til vores Knowhow-centre.' 'Denne opskrift bruger vores lokale KnowHow-personale i butikkerne til at optimere billedet for kunden.' Sælgere får bonus

Derimod erkender Glenn Manson, at medarbejderne ganske rigtigt kan få ekstra betaling, hver gang de sælger et produkt: 'Vores medarbejdere modtager både provision og bonus for at sælge vores varer.' 'Det er med til at sikre, at vores sælgere prioriterer kunderne i vores butikker, mener salgschefen fra Elgiganten.'

TIP OS: Kender du mere til sagen eller lignende forhold? Send os en mail eller sms/mms til 1224 (alm. takst)